DA Den Europæiske Unions Tidende C 336/1

MEDDELELSE FRA KOMMISSIONEN

Formel anerkendelse af, at en række EU-retsakter på landbrugsområdet er blevet forældet

(Mål fire i meddelelse fra Kommissionen af 11. februar 2003 om ajourføring og forenkling af fællesskabsretten [KOM(2003) 71 endelig])

2010/C 336/01

Indsatsplan

Efter opfordringer fra Det Europæiske Råds møder i Lissabon, Stockholm, Göteborg og Laeken er EU-institutionerne i færd med at gennemføre en strategi for bedre lovgivning, og et centralt led i denne strategi er at gøre EU-retten mere gennemskuelig.

Siden EU-rettens begyndelse i 1950'erne har Fællesskabet løbende øget antallet af retsakter, og mange af dem er vedtaget uden udløbsdato. Disse retsakter er derfor stadig formelt gældende, selv om deres retsvirkninger i mange tilfælde for længst er udtømt.

Mål 4: Gennemgang af gældende EU-rets opstilling og præsentation

Under mål 4 i indsatsplanen for ajourføring og forenkling af gældende EU-ret, som blev iværksat ved Kommissionens meddelelse af 11. februar 2003 [KOM(2003) 71 endelig] anerkendes det, at gældende EU-ret indeholder mange tekster, der er forældede og uden praktisk relevans eller bredere interesse, men som ikke desto mindre stadig er i kraft, fordi de ikke udtrykkeligt er ophævet. Der er flere årsager til denne situation. Nogle retsakter har tidsbegrænset anvendelse eller anvendes kun på deres vedtagelsestidspunkt. Andre retsakter eksisterer (formelt) stadig, selv om deres retsgrundlag er ændret eller sågar forsvundet. Mange retsakter er henvendt specifikt til enkelte medlemsstater eller aktører og savner derfor generel interesse eller relevans.

Uanset grunden til deres nuværende mangel på direkte relevans for EU's borgere, bør de ikke have lov til, i kraft at de er klassificeret som »gældende«, at forvirre og sløre det samlede billede af den aktive lovgivning. Ved at lade dem udgå af samlingerne opnår vi at få en »væsentlig« lovgivning med de retsakter, der er aktive og generelt gældende, hvilket vil gøre præsentationen mere brugervenlig og anvendelsen af de værktøjer, der letter adgangen til EU-retten mere effektiv og tidsbesparende: Celex, EUR-Lex og Registeret over gældende EU-retsforskrifter.

I nogle tilfælde bør sådanne retsakter udtrykkeligt ophæves. For at undgå uklarhed om retssituationen, bør især de retsakter, hvis indhold er overgået til efterfølgende retsakter, formelt udgå af gældende EU-ret. For andre retsakters vedkommende - og det er de fleste - kan det forsvares at lade dem udgå af den aktive lovgivning på anden vis. I ovennævnte meddelelse foreslås det, at institutionerne aktivt undersøger, hvordan forældet og potentielt vildledende oplysninger kan fjernes fra gældende EU-ret, så præsentationen af den bliver klar, logisk og relevant.

De retsakter, der er nævnt i bilaget, har ikke længere retsvirkning. Formålet med denne meddelelse er derfor formelt at tilkendegive, at de er forældede. Der er fundet frem til dem efter objektive kriterier, der garanterer, at de ikke længere har retsvirkning, og at alle de forpligtelser, der er knyttet til dem, er opfyldt. Dertil hører hovedsagelig, men ikke udelukkende, retsakter inden for følgende kategorier:

— retsakter om ydelse af finansiel støtte fra EU

— retsakter om indrømmelse af en tidsbegrænset status eller særlig dispensation, der er udløbet (undtagelser)

— midlertidige retsakter, hovedsagelig de såkaldte »produktionsårs-forordninger« (om fastsættelse af støtte, lofter over finansiel bistand, interventionstærskler, datoer, årlige regler for forvaltning af toldkontingenter, fastsættelse af foreløbige forsyningsopgørelser for fjernområder og De Ægæiske Øer m.v.)

— kommissionsforordninger om en retlig mekanisme (fx intervention eller importafgiftsordningen efter Uruguay-runden), der ikke længere eksisterer [og som er afløst af en retlig ramme, der ikke indeholder et retsgrundlag for ophævelse]

— ekstraordinære markedsstøtteforanstaltninger, der er vedtaget for at klare de særlige virkninger af en veterinærkrise

— midlertidige foranstaltninger eller overgangsforanstaltninger i forbindelse med nye medlemsstaters tiltrædelse eller retsakter, der er blevet forældet på grund af tiltrædelsen.

Begrundelsen for, at de enkelte retsakter er blevet forældet, er anført i bilaget til denne meddelelse. Meddelelsen omhandler retsakter, der blev vedtaget før den 31. december 2009, og som vedrører følgende sektorer inden for den fælles landbrugspolitik: korn, svinekød, fårekød og gedekød, fjerkrækød og æg, direkte betalinger, mælk, ris, vin, sukker, oksekød, tobak, bananer, frugt og grøntsager, forarbejdede frugter og grøntsager, regnskaber, olivenolie, varer uden for bilag I, eksportrestitutioner, licenser og sikkerhedsstillelser, landbrugsstatistik og udvikling af landdistrikterne. Der gøres dog opmærksom på, at andre retsakter, der er vedtaget før ovennævnte tidspunkt, og som hører til de anførte sektorer eller andre sektorer, og som ikke er omfattet af denne meddelelse, kan vise sig at være forældede. I så fald vil de i den næste meddelelse af denne art blive anerkendt som forældede.

Konklusion

Kommissionen bedes godkende denne meddelelse.

Derfor træffes der i overensstemmelse med retningslinjerne for nedbringelse af EU-rettens tekstmængde og som led i indsatsen for at forenkle lovgivningen følgende foranstaltninger for kommissionsretsakternes vedkommende:

— de retsakter, der er anført i bilaget, udtages af den aktive lovgivning

— Publikationskontoret opfordres til at trække disse retsakter ud af Registeret over gældende EU-retsforskrifter